
Bevezető
Tisztelt Szülők! 
A Házirend a különböző jogszabályokban megfogalmazott jogok, kötelességek érvényesülésének helyi gyakorlata, az intézmény saját működésének belső szabályzója. Megvalósításával biztosítja a pedagógiai programban foglalt célok elérését, betartása kötelező a társadalmi együttélés szabályainak megfelelően az óvodaközösség és a szülői közösség minden tagja számára.
E belső szabályozó dokumentumunk készítésénél a jogszabályi elvárásokat, az elmúlt évek gyakorlatát, valamint a gyermekeik mindenek felett álló érdekeit vettük figyelembe. A Házirendünkben megfogalmazott szabályok az óvodánkba történő jogszerű belépéstől az intézmény elhagyásáig terjedő időre, a nevelési időn túl, vagy az intézmény épületén kívül szervezett programok ideje alatt érvényesek. Óvodánkban a nevelőmunka a mindenkor érvényben lévő köznevelési törvény, az Óvodai nevelés Országos Alapprogramja, az óvoda Pedagógiai Programja, a Szervezeti és Működési Szabályzat szerint folyik, mely dokumentumok nyilvánosak és az Önök számára elérhetők az igazgatói irodában, valamint a www.akacliget-ovoda.hu  honlapunkon. A működésünket szabályozó dokumentumainkban foglaltak megvalósításához az óvoda és a család sokoldalú, bizalomra épülő együttműködése szükséges. Kérjük, hogy az alábbiakban megfogalmazott Házirendet figyelmesen olvassák végig, és a gyermekek, valamint az eredményes együttműködés, illetve az intézmény zavartalan működése érdekében törekedjenek a benne foglaltak betartására. Nevelőtestületünk köszöni megelőlegezett bizalmukat és együttműködésüket! 
Nyíracsád, 2026.04.20.

……………………………………………………..                                                                                              főigazgató
Törvényi háttér
· Magyarország Alaptörvénye

· a nemzeti köznevelésről szóló 2011. évi CXC. törvény (a továbbiakban Nkt.),
·  a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet, valamint 
· a gyermekek védelméről és a gyámügyi igazgatásról szóló 1997. évi XXXI. törvény
·  2023. évi LII. törvény a pedagógusok új életpályájáról
A Házirend hatálya
A Házirend időbeli hatálya

A Házirend a főigazgató jóváhagyásával lép hatályba a kihirdetés napján és

határozatlan időre szól.

Felülvizsgálata: évenként, illetve jogszabályváltozásnak megfelelően.

Módosítása: a főigazgató hatásköre, kezdeményezhetia nevelőtestület, és a Szülői Közösség

Érvényes: 2026.04.02-től

A Házirend személyi hatálya

Kiterjed:

Az óvodával jogviszonyban álló minden alkalmazottra.

Az óvodával jogviszonyban álló gyermekekre.

A szülőkre (azokon a területeken, ahol érintettek).

Az intézménnyel jogviszonyban nem álló, de az intézmény területén munkát végzőkre,

illetve azokra, akik részt vesznek az óvoda feladatainak megvalósításában.

Az intézménybe látogató személyekre a jogszerű intézménybe lépéstől, annak jogszerű

elhagyásáig.

A Házirend területi hatálya

Kiterjed:

Az óvoda területére.

Az óvoda által szervezett a pedagógiai program végrehajtásához kapcsolódó óvodán

kívüli programokra.

Az intézmény képviselete szerinti alkalmaira, külső kapcsolati alkalmaira.
1. Általános információk intézményünkről

Az óvoda neve, elérhetőségei: Akácliget Óvoda és Bölcsőde
· Cím: 4262 Nyíracsád, Kassai u. 8.
· Tel/fax: 0630/448-07-86
· E-mail: ovoda.nyiracsad@gmail.com
· Az óvoda OM-azonosítója: 030965
· Az óvoda fenntartója: Nyíracsád Község Önkormányzata
· Főigazgató neve: Szemánné Lakatos Erika
· Fogadóórája: minden hónap első péntekén 8-12-ig
· Gyermekvédelmi felelős: Szabóné Máté Ibolya, 0630/448-07-86
· Adatvédelmi tisztviselő: Hegedüsné Rózsa Anikó, 0630/448-07-86
· Élelmezésvezető: Csontos Sándorné, 0652/206-449

2. Nyitvatartási rend

A nevelési év szeptember 01-jétől a következő év augusztus 31. napjáig tart.

Óvodánk munkanapokon 7-17 óráig tart nyitva.
Nyitás előtt dolgozóink a hivatalos teendőiket végzik az épületben, ezért a bejárati ajtókat 7.00-kor nyitják.

Nevelés nélküli munkanapokra évente öt alkalommal ad lehetőséget a 20/2012. (VIII. 31.) EMMI-rendelet 3. § (5) bekezdése, ennek engedélyezéséről a fenntartó dönt. Az időpontokról a fenntartó döntését követően tájékoztatjuk a Szülői Szervezetet, illetve az adott időpont előtt legalább 1 héttel a faliújságon meghirdetjük.
3. Az óvodai be- és kiiratkozás rendje

Az óvodai felvétel, átvétel jelentkezés alapján történik. Az óvodánkba felvett gyermek a harmadik életév betöltése után kezdheti meg az óvodát [Nkt. 49. § (1) bekezdés]. A harmadik életéve betöltése előtt fél évvel is fel lehet venni a gyermeket, amennyiben szobatiszta és ha a férőhelyek száma megengedi. Az óvodába felvett gyermekek csoportba való beosztásáról az óvodapedagógusok véleményét és a szülők kérését is figyelembe véve az igazgató dönt. Minden év április második felében szervezzük meg a beiratkozást. A beiratkozás időpontjáról a fenntartó dönt.
A beiratkozás során az alábbi dokumentumok fénymásolatát szükséges leadni, illetve bemutatni:

· a gyermek

· nevére kiállított személyi azonosító (születési anyakönyvi kivonata vagy személyi azonosító igazolványa)
· lakcímet igazoló hatósági igazolványa
· társadalombiztosítási azonosító jelét tartalmazó hatósági igazolvány (TAJ-kártya)
· gyermekvédelmi kedvezményről szóló határozat MÁSOLATA

· hátrányos, halmozottan hátrányos helyzetről szóló határozat MÁSOLATA

· egyéb, a gyermek egészségügyi állapotát és óvodaérettségét, sajátos nevelési igényét, hátrányos helyzetét igazoló dokumentum (szakértői vélemény, szakorvosi igazolás ételallergiáról stb.)

· nem magyar állampolgár esetén a gyermek státuszát igazoló dokumentum, továbbá a szülőnek igazolnia kell azt, hogy milyen jogcímen tartózkodik a gyermek Magyarország területén (Nkt. 92. §)

Megszűnik az óvodai elhelyezés, ha:

· a gyermeket másik óvoda átvette, az átvétel napján

· a jegyző a szülő kérelmére engedélyt adott a gyermek óvodából történő kimaradására

· a gyermeket felvették az iskolába, a nevelési év utolsó napján

· az óvodába járási kötelezettségét külföldön teljesítő gyermek eléri a tanköteles kort [Nkt. 51. § (1) bekezdés].

4. A beiskolázás rendje
A gyermek abban az évben, amelynek augusztus 31. napjáig a hatodik életévét betölti, tankötelessé válik. 

A szülő kérelmére, ennek hiányában gyámhatóság kezdeményezésére a felmentést engedélyező szerv (Oktatási Hivatal) döntése alapján a gyermek további egy nevelési évig óvodai nevelésben vehet részt.

 Kérelem legkésőbb az iskolakezdés évének január 18-áig nyújtható be. Eljárás ügyintézési határideje ötven nap. Kérelemhez csatolhatja a gyermek fejlettségét alátámasztó óvodai dokumentumokat is. Ha az eljárásban szakértőt kell meghallgatni, akkor csak szakértői bizottság rendelhető ki. Ha a szakértői bizottság a szülői kérelem benyújtására nyitva álló határidő előtt a gyermek további egy nevelési évig óvodai nevelésben történő részvételét javasolja, a szülői kérelem benyújtására nincs szükség. 

Szülő kérelmére engedélyezheti, hogy a gyermek hatéves kora előtt megkezdje tankötelezettségének teljesítését. 

Az óvoda a szakértői bizottság által javasolt fejlesztéseken túl, a tankötelezettség teljesítésének megkezdéséhez szükséges értelmi, testi, lelki és szociális érettség elérésére irányuló, az óvodai nevelés időkeretébe ágyazott célzott foglalkozásokat biztosít.

5. Az óvodai ellátás igénybe vételének feltételei

A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.

A szülő, értesítendő hozzátartozó - tárgyév április 15. napjáig benyújtott kérelme alapján - a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, - különös méltánylást érdemlő esetben, újabb kérelem alapján, amelyben a gyermek az ötödik életévét betölti - a Kormányhivatal felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja. Tartós gyógykezelés alatt álló gyermek esetében a kérelem a tárgyév április 15. napja után is benyújtható. Az eljárás időtartama ötven nap. Ha az eljárásban szakértőt kell meghallgatni, csak a tagintézmény igazgatója vagy a védőnő, továbbá tartós gyógykezelés alatt álló gyermek esetében az Eütv. 89. §-a szerinti általános járóbeteg-szakellátásban, vagy az Eütv. 91. §-a szerinti általános fekvőbeteg-szakellátásban részt vevő szakorvos rendelhető ki
A felmentéshez szükséges űrlap és ügymenet elérhető a Kormányhivatal honlapján.

A gyermek megkezdheti az óvodába járást:
· amennyiben a gyermek nappal megbízhatóan szobatiszta (óvodánkban sem a személyi, sem a tárgyi feltételek nem biztosítottak a gyermek pelenkázásához)
· amikor a gyermek egészséges; ehhez a házi gyermekorvostól kapott igazolást szükséges benyújtani.

Jogszabályi rendelkezések alapján 2020. január 1-jétől az Oktatási Hivatal kötelezettsége az óvodaköteles, tanköteles gyermekek nyilvántartása. 
Óvodaköteles gyermek esetében a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 20. § (2) bekezdése alapján a napi négy órában óvodai nevelésre kötelezett gyermek szülője, ha gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő tizenöt napon belül írásban értesíteni az Oktatási Hivatalt. A napi négy órában óvodai nevelésre kötelezett, az óvodával jogviszonyban álló gyermek szülője, ha gyermeke az óvodakötelezettségét a jövőben külföldön teljesíti, előzetesen köteles értesíteni az óvodavezetőt. Szünetel az óvodai jogviszonya annak, aki óvodába járási kötelezettségét külföldön teljesíti, a szülő által bejelentett naptól. Tanköteles gyermek esetében a nemzeti köznevelésről szóló 2011. évi CXC. törvény (a továbbiakban: Nkt.) 91. § (1) bekezdése alapján magyar állampolgár engedély nélkül folytathat tanulmányokat külföldön és tankötelezettségét külföldi nevelési-oktatási intézményben is teljesítheti. Az Oktatási Hivatal a bejelentésekhez elektronikus űrlapot biztosít (elektronikusan/postai úton) https://ohtan.oh.gov.hu/  Oktatási Hivatal nyilvántartása kiegészül a külföldi tartózkodásának kezdő és várható befejező időpontjának, valamint annak az országnak a rögzítésével (ahol a gyermek az óvodakötelezettségét teljesíti). 
Az óvodapedagógusok a felvételi és mulasztási naplóban rögzítik a felmentés tényét és határozat számát. A kötelező óvodai nevelés fejlesztő nevelésben is teljesíthető.
Megszűnik az óvodai elhelyezés, ha: 
· a gyermeket másik óvoda átvette, az átvétel napján (ebben az esetben a gyermek kimaradását a szülőnek be kell jelentenie jelezve, hogy gyermeke melyik óvodába távozik) 
· a gyermeket felvették az iskolába, a nevelési év utolsó napján. a Megszűnik az óvodai elhelyezés, 
· ha a nevelési oktatási intézmény jogutód nélkül megszűnik.
6. A gyermekek jogai és kötelességei

6.1. A gyermekek jogai
· A nevelési és oktatási intézményben biztonságban és egészséges környezetben neveljék, oktassák. Óvodai napirendjét életkorának megfelelően alakítsák ki (játékidő, levegőztetés, pihenőidő, étkezés, testmozgás). Biztonsága érdekében az óvodában tartózkodása ideje alatt végig pedagógus felügyelete alatt áll.
· A gyermek emberi méltóságának és személyiségének tiszteletben tartása érdekében nem vethető alá embertelen, megalázó büntetésnek, testi fenyítésnek, zaklatásnak. Ide tartozik az étel erőltetése, a levegőztetés megvonása is. A gyermeket közvetlen vagy közvetett hátrányos megkülönböztetés nem érheti.
· Képességének, érdeklődésének megfelelő nevelésben és oktatásban részesüljön.
· Vallási, világnézeti, nemzeti vagy etnikai önazonosságát az óvoda minden dolgozója tiszteletben tartsa.
· Nevelése és oktatása az intézmény pedagógiai programja alapján történik, mely szerint az ismeretek közlését, átadását tárgyilagosan és többoldalúan kell megvalósítani. Biztosítani kell a foglalkozásokon való részvételét.
· Cselekvési szabadságát, családi élethez, magánélethez való jogát az óvoda nem korlátozhatja, de a gyermek ezen jogának gyakorlása közben nem veszélyeztetheti saját, illetve társai, az óvoda alkalmazottainak egészségét, testi épségét. Nem akadályozhatja viselkedésével a többiek művelődéshez, fejlődéshez való jogát. Ellenkező esetben jeleznünk kell a gyermekjóléti szolgálatnak.
· Családja anyagi helyzetétől függően ingyenes vagy kedvezményes étkezésben részesüljön.
· Az intézmény eszközeit (játékok, foglalkozási, fejlesztőeszközök), berendezéseit, felszereléseit ingyenesen, de rendeltetésszerűen használja, arra vigyáznia kell.
· Életkorának és fejlettségének megfelelően a napirendben és a házirendben megfogalmazottak szerint vegyen részt saját környezetének és az általa használt játékok, eszközök rendben tartásában.

6.2. A gyermekek kötelességei
· Tiszteljék pedagógusukat, dajkájukat és az óvoda többi dolgozóját. Ennek feltétele, hogy a szülők is együttműködjenek a tiszteletadás képességének kialakításában.
· Betartsák a csoportban és az óvoda egészében kialakított szokásokat, szabályokat, melyek a közösségi nevelés és a biztonságérzet kialakulásának elengedhetetlen feltételei.
7. Az óvodai életrenddel kapcsolatos rendelkezések

7.1. Az étkezési térítési díj befizetésére vonatkozó rendelkezések, szabályok
Az étkezési térítési díj megállapítása a fenntartó döntési jogkörébe tartozik.

Az étkezési térítési díjat utólag kell befizetni az előírt határidő betartásával. 
Amennyiben a gyermek hiányzik, az ebédet a szülőnek kell lemondania abban az esetben is, ha a gyermek ingyenesen étkezik. Minden nap 830 -ig lehet lemondani a következő napi ebédet. A rendelés lemondása arra az időtartamra szól, amíg a szülő kérte. 
Ha a szülő nem mondja le az étkezést, nem tarthat igényt a térítési díj levonására.
Az étkezési térítési díjkedvezményeket a gyermekek védelméről és a gyámügyi igazgatásról szóló 1997. évi XXXI. törvény 151. §-a szabályozza.

100%-os étkezési térítési díjkedvezmény vehető igénybe, ha:

· a gyermek rendszeres gyermekvédelmi kedvezményben részesül;

· tartósan beteg vagy fogyatékos az óvodás gyermek, vagy olyan családban él, amelyben tartósan beteg vagy fogyatékos gyermeket nevelnek;

· olyan családban él, amelyben három- vagy több gyermeket nevelnek;

· olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át
· nevelésbe vették.

Ha a gyermek jogviszonya megszűnik az óvodával, és túlfizetése van, a szülő nyilatkozatot tölt ki, hogy a választható visszafizetési lehetőségek közül melyiket választja.
A napi háromszori étkezés megszervezése a gyermekcsoportokban az óvodapedagógus feladata.

A konyhai dolgozó az élelmiszerekből köteles ételmintát megőrizni a hűtőszekrényben 48 órán át. 

Az óvoda területén a gyermekek egyéni etetése, nassoltatása otthonról hozott élelmiszerrel (csokoládé, Túró Rudi, cukorka…) nem etikus a többi gyermekkel szemben, valamint veszélyt jelent az ételérzékenységgel rendelkező gyermekek miatt, ezért arra kérjük a szülőket, ne tegyék ezt.

A tízórai 9 órakor kezdődik. 
Az óvodában csak teljesen egészséges gyermek tartózkodhat! Beteg, náthás, köhögő, gyógyszert, láz- és köhögéscsillapítót szedő, még lábadozó gyermek bevétele a gyermek kielégítő, mielőbbi gyógyulása és a többi gyermek egészségének megőrzése érdekében tilos. Ilyen esetben az óvodapedagógus kötelessége a gyermek átvételének megtagadása.
Amennyiben a szülő többszöri felszólításra sem viszi orvoshoz betegség esetén gyermekét, az a gyermek veszélyeztetését jelenti, ezért köteles az igazgató az intézmény gyermekvédelmi felelősét, majd a gyermekjóléti szolgálatot értesíteni.
Az óvodapedagógusoknak nem szabad otthonról behozott gyógyszert beadniuk a gyermeknek a nap folyamán. 

Az óvodapedagógus teendője baleset, vagy napközben megbetegedő gyermek esetén, hogy a gyermeket haladéktalanul ellássa. A baleset súlyosságától függően, illetve eszméletvesztés, lázgörcs esetén gondoskodni kell az orvosi ellátásról (mentő, orvos kihívása, a gyermek elszállítása orvoshoz), és a szülőt értesíteni kell. Minden, az óvodában történt sérülésről feljegyzést készít az óvodatitkár, továbbá a baleset súlyosságától függően a Köznevelési Információs Rendszerben rögzítjük a baleseteket.
A gyermek kizárólag orvosi igazolással jöhet újból óvodába, az óvodapedagógus fegyelmi felelősséggel tartozik ennek betartásával kapcsolatban.
A szülő köteles minden esetben a hiányzás okát ismertetni. Fertőző betegség (bárányhimlő, kötőhártya-gyulladás, tetvesség…) esetén a szülőnek bejelentési kötelezettsége van.
Betegség után kizárólag orvosi igazolással jöhet a gyermek óvodába. 

A szülő köteles bejelenteni az óvodapedagógusnak azokat, a gyermek egészségi állapotával kapcsolatos információkat, amelyek adott esetben azonnali beavatkozást igényelhetnek (pl. epilepszia, asztma, krupp, allergia, vérzékenység, cukorbetegség…). Az óvodának át kell adni egy olyan személy telefonszámát, aki az adott esetben a leghamarabb a helyszínre érkezik a gyermekért.

7.2. A gyermek mulasztásának igazolására vonatkozó előírások

A beteg gyermek az orvos által meghatározott időszakban nem látogathatja az óvodát.

Ha a pedagógus megítélése szerint a gyermek beteg, gondoskodunk elkülönítéséről, és a lehető legrövidebb időn belül értesítjük a gyermek szüleit. A szülő köteles mielőbb megérkezni gyermekéért, és őt orvoshoz vinni. Kérjük Önöket, hogy elérhetőségük változását mindig pontosan jelentsék be a pedagógusnak és az óvodatitkárnak.
Betegség esetén minden esetben orvosi igazolással jöhet újra óvodába a gyermek. Az orvosi igazolásnak tartalmaznia kell a távollét pontos időtartamát [Nkt. 51. § (1) bek.].
Ha a gyermek az óvodai foglalkozásról távol marad, mulasztását igazolnia kell. A mulasztást igazoltnak tekintjük, ha

· a szülő előzetesen személyesen, vagy telefonon bejelentette a hiányzást

· a gyermek, a tanuló beteg volt, és azt orvosi igazolással igazolja

· a gyermek hatósági intézkedés vagy egyéb alapos indok miatt nem tudott kötelezettségének eleget tenni.
A szülő által leigazolható napok száma egy nevelési évben: 20. 

Hosszabb távollétre előzetes bejelentés és főigazgatói engedély szükséges, melyhez a szükséges dokumentumot az óvodapedagógusoktól kérheti a törvényes képviselő.
Ha a gyermek távolmaradását a szülő nem igazolja, a mulasztás igazolatlan.

Ha a gyermek legalább napi négy órában óvodai foglalkozáson, óvodai nevelésben vesz részt és az igazolatlan mulasztása egy nevelési évben eléri a tíz nevelési napot, az óvoda vezetője a mulasztásról tájékoztatja az általános szabálysértési hatóságot. A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § c) pontja szerinti szabálysértési tényállás megvalósulásához szükséges mulasztás mértéke az adott nevelési évben a legalább napi négy órában óvodai foglalkozáson, óvodai nevelésben részt vevő gyermek esetén tizenegy nap.
 Ha a gyermek legalább napi négy órában óvodai foglalkozáson, óvodai nevelésben vesz részt és igazolatlan mulasztása egy nevelési évben eléri a húsz nevelési napot, az óvoda vezetője haladéktalanul értesíti a gyermek tényleges tartózkodási helye szerint illetékes gyámhatóságot.
7.3. Óvó-védő intézkedések intézményünkben
A balesetveszélyt magában hordozó eszközök használatára vonatkozó szokások, szabályok leírása

Belső tér:

· Az épület folyosóin kulturált közlekedésre neveljük a gyermekeket. Ezt kérjük a szülőktől is.
· A gyermek a csoportszobát csak az óvodapedagógus engedélyével hagyhatja el, még abban az esetben is, ha a szülő vagy hozzátartozó megérkezett a gyermekért.

· A csoportszobákban a zavartalan, nyugodt, balesetmentes játék feltételeinek megteremtése érdekében az asztalok között nem szabad futkározni, kergetőzni.

· A tevékenységekhez szükséges eszközöket a gyermekeknek rendeltetésszerűen kell használni. Különösen fontos a vizuális eszközökkel kapcsolatos szokások betartása (pl. olló, ceruzák, ragasztó…).
Külső tér:

· A gyermekek nagymozgásos játéka (labdázás, fogócska…) nem zavarhatja más gyermekcsoportok kialakult, elmélyült játékát.

· A szülő az udvari élethez az évszaknak és időjárásnak megfelelő, a gyermek szabad mozgását nem akadályozó ruházatot kell, hogy biztosítson.
· Aszfaltkrétával csak a kijelölt helyen rajzolunk.

· Az ügyességi játékokat (ugróiskola, ugrókötél, gumiszalag…) a futótértől félreeső, az óvodapedagógus által kijelölt helyen játszhatják.

· A mászóka alatt – használat közben – a másik gyermeknek áthaladni, átfutni nem szabad.

· A hintát kizárólag felnőtt felügyelete mellett szabad használni.

· A csúszdák csúszó felületén visszafelé haladni nem szabad. A következő gyermek akkor kezdheti meg a csúszást, ha az előtte lévő már lecsúszott.

· A kertészkedéskor használható eszközöket (kapa, gereblye, seprű, locsoló…) a gyermekek csak felnőtt felügyelete mellett használhatják.

· A másik csoport udvarára először a saját óvodapedagógustól kell elkéredzkedni. Ezt követően be kell kéredzkedni a másik udvarra. Szólni kell, ha a gyermek visszamegy a saját udvarára.

Az óvó-védő intézkedéseket, a gyermekek egészségének és testi épségének védelmére vonatkozó előírásokat, a foglalkozásokkal együtt járó veszélyforrásokat, a tilos és az elvárható magatartásformát az első, óvodában töltött naptól kezdve folyamatosan ismertetjük.

Az óvoda udvara nem közterület, nem játszótér, ezért külső használók nem vehetik igénybe a játékeszközöket és az udvart. 
A vírusfertőzések, pandémiás helyzetek kialakulása esetén az EMMI által javasolt és az intézmény által elkészített Intézkedési Terv alapján járunk el.
7.4. A gyermekek érkezésének és távozásának rendje

A gyermeket óvodába érkezésekor a szülő vagy hozzátartozó minden esetben személyesen adja át az óvodapedagógusnak, egyébként, ha a gyermek valamilyen oknál fogva nem megy be az intézménybe, az óvodapedagógus nem tud a gyermek megérkezéséről, így felelősséget sem vállalhat érte.

Nyitás előtt dolgozóink a hivatalos teendőiket végzik az épületben, ezért a bejárati ajtókat 7.00-kor nyitják
A reggeli étkezés 9,00 órától kezdődik, ezért kérjük a szülőket, hogy 8.30 óráig érkezzenek meg gyermekükkel. Ezek a rendelkezések azt a célt szolgálják, hogy az óvodai tevékenységek zavarása nélkül érkezhessenek meg az óvodások [20/2012. (VIII. 31.) EMMI rendelet 3. § (7) bekezdés].
Az egészséges környezet megóvása érdekében a szülők, hozzátartozók számára kötelező a lábzsák használata az öltözőkbe való belépés előtt.

Kérjük, hogy a zsúfoltság elkerülése érdekében egy gyermekkel csak egy hozzátartozó tartózkodjon az épületben. Ugyanezen okból a babakocsikat se tolják be az öltözőkbe, a folyosókon állítsák le őket.

Távozáskor a csoportban kialakított köszönési formulával búcsúzik el a gyermek a pedagógustól. A gyermek addig nem távozhat a csoportból, míg az óvodapedagógus nem észlelte a gyermek távozási szándékát.
A szülők minden nevelési év elején nyilatkozatot töltenek ki azoknak a személyeknek a megnevezésével, akik elvihetik a gyermeket az óvodából. Amennyiben olyan személy jön a gyermekért, aki nincs megnevezve e nyilatkozaton, abban az esetben a szülő reggel írásban vagy napközben telefonon jelezheti ezt az illető adatainak megadásával.

Ha a zárás időpontjáig nem jön senki a gyermekért, a szülőt telefonon értesítjük, és a szülő köteles mielőbb megérkezni gyermekéért. Amennyiben ez több alkalommal előfordul, a gyermek veszélyeztetése miatt jelzünk a gyermekjóléti szolgálatnak.

7.5. A gyermekek otthonról behozott tárgyainak, játékainak szabályozása

A gyermekek az óvodapedagógus engedélyével hozhatnak be a csoportba játékokat.

A gyermekek nem hozhatnak be olyan játékot az óvodába, amely félelmet, undort keltő, vagy oly mértékben elvonja a csoport figyelmét az óvodai játéktevékenységtől, hogy az veszélyeztetné az egészséges személyiségfejlődést.

A csoport óvodapedagógusai – a gyermekek és a csoport érdekeit szem előtt tartva – korlátozhatják, feltételhez köthetik, illetve megtilthatják az óvodai élet gyakorlásához nem szükséges tárgyak bevitelét. Az óvodapedagógus saját hatáskörben dönthet erről. Amennyiben az előírt szabályozást nem tartja be a szülő és a gyermek, a bekövetkezett kárért az óvoda nem felel [Nkt. 25. § (3) bek.].
Az otthonról hozott kerékpárokat, rollereket a kijelölt helyen kell tárolni, azonban felelősséget nem vállalunk érte. A kerékpártároló helyiség kizárólag a dolgozóink kerékpárjainak tárolására szolgál.
Nem szabad az óvodában ékszert viselni – kivéve a fülbevalót –, mert ez balesetveszély forrását hordozhatja magában.

A gyermek nem hozhat az óvodába mobiltelefont és egyéb informatikai eszközt (pl. számítógép, tablet, hordozható DVD-lejátszó, MP3 lejátszó…), mivel ezek az eszközök nem szükségesek az óvodai játéktevékenységhez.
Az óvodába behozott tárgyakért, játékokért, ékszerekért felelősséget nem vállalunk.

7.6. A gyermek ruházata az óvodában

A gyermeknek a szülő biztosítja a csoportszobai, illetve udvari váltóruhát, cipőt (fontos az egészségügyi és kényelmi szempontok betartása). Kényelmes, könnyű, praktikus ruhát hordjon a gyermek az óvodában; az ezzel kapcsolatos javaslatainkról a szülői értekezleteken tájékoztatjuk a szülőket.
A ruházatot és lábbelit jellel kérjük ellátni, és a kijelölt helyen elhelyezni, mert ez a gyermek óvodai életét könnyíti meg.
A gyermeket tisztán, ápoltan kell az óvodába járatni. Ha ez nem valósul meg, az veszélyezteti a gyermek egészséges fejlődését. Erre felhívjuk a szülő figyelmét, s ha nem történik változás, abban az esetben a gyermekjóléti szolgálatnak kell jeleznünk.

7.7. Adatvédelem

A személyes adatok kezelése tekintetében a főbb irányadó jogszabályok a természetes személyeknek a személyes adatok kezeléséről szóló, az Európai Parlament és a Tanács (EU) 2016/679 rendelete (GDPR), valamint az információs önrendelkezési jogról és az információszabadságról szóló 2011.évi CXII. törvény ( info tv.) továbbá a 2011. évi CXC tv (Nkt. 41.§. (4) bekezdése és a 20/2012. (VIII.31.) EMMI rendelet 89.§
8. Szülők az óvodában

8.1. A szülő kötelességei és jogai
Kötelessége, hogy gondoskodjon gyermeke értelmi, testi, érzelmi és erkölcsi fejlődéséhez szükséges feltételekről, és arról, hogy gyermeke teljesítse kötelességeit, továbbá megadjon ehhez minden tőle elvárható segítséget, együttműködve az intézménnyel, figyelemmel kísérje gyermeke fejlődését [Nkt. 72. § (1) bek. a) pont].
Kötelessége, hogy biztosítsa gyermeke óvodai nevelésben való részvételét. Amennyiben a szülő a gyermeket másik óvodába kívánja átíratni, akkor az új óvoda igazolását meg kell kérni. A visszajelzés hiányában értesíteni kell az illetékes jegyzőt.
Kötelessége, hogy tiszteletben tartsa az óvoda vezetőinek, pedagógusainak, alkalmazottainak emberi méltóságát és jogait, és tiszteletet tanúsítson irántuk [Nkt. 72. § (1) c) pont]. A pedagógus, valamint az ő munkáját segítő alkalmazottak a nevelői-oktatói munka, illetve a gyermekekkel összefüggő tevékenysége során büntetőjogi védelem szempontjából közfeladatot ellátó személyeknek számítanak.
A szülő kötelessége, hogy az óvoda értékeit, eszközeit, tárgyait megóvja, és gyermekét is erre nevelje (pl. az öltözőkben, folyosókon elhelyezett kiállítási tárgyak, könyvek, eszközök).

A szülő kötelessége, hogy amennyiben az előzetesen egyeztetett fogadóóra időpontjában nem tud megjelenni, erről minél előbb tájékoztassa a pedagógusokat.

A szülő joga, hogy gyermeke neveléséhez igénybe vegye a pedagógiai szakszolgálat intézményét. A szülő kötelessége, hogy gyermekével megjelenjen a nevelési tanácsadáson, továbbá biztosítsa gyermekének az óvodapszichológusi vizsgálaton és a fejlesztő foglalkozásokon való részvételét, ha a gyermekkel foglalkozó pedagógusok erre javaslatot tesznek. Ha ennek nem tesz eleget, a kormányhivatal kötelezi a szülőt erre.

A szülő joga, hogy megismerje a nevelési-oktatási intézmény pedagógiai programját, szervezeti és működési szabályzatát, házirendjét, és tájékoztatást kapjon az abban foglaltakról; a házirend egy példányát a beiratkozáskor a szülőnek át kell adni [Nkt. 82. § (4) bek.], és az első szülői értekezleten röviden ismertetni is kell;
A szülő joga, hogy saját gyermeke fejlődéséről, magaviseletéről rendszeresen részletes és érdemi tájékoztatást, a gyermek neveléséhez tanácsokat, segítséget kapjon [Nkt. 72. § (5) bek. b) pont].
A szülő joga, hogy az intézmény vezetője vagy a pedagógus hozzájárulásával részt vegyen a foglalkozásokon [Nkt. 72. § (5) bek. e) pont].
A szülő joga, hogy kezdeményezze szülői szervezet létrehozását, s abban tevékenyen közreműködjön [Nkt. 72. § (5) bek. c) pont].
A szülő joga, hogy személyesen vagy képviselő útján – jogszabályban meghatározottak szerint – részt vegyen az érdekeit érintő döntések meghozatalában [Nkt. 72. § (5) bek. f) pont].
8.2. A család és az óvoda közös nevelési elveinek kialakítása

Az óvodánkba járó gyermekeket arra neveljük, hogy tanulják meg tisztelni a felnőtteket, szeressék és fogadják el társaik egyéniségét, másságát, tudják kifejezni magukat, és legyenek képesek alkalmazkodni is. Az esetleges konfliktusokat ne durvasággal, erőszakossággal, árulkodással oldják meg. Ezen törekvésünk sikerességének érdekében kérjük, hogy otthon is ezeket az alapelveket erősítsék gyermekeikben.

Például:

· ne tegyenek a gyermek előtt indulatos, negatív megjegyzéseket mások gyermekére, annak származására, az óvodára, az ott dolgozó felnőttekre;
· ne bíztassák gyermeküket verekedésre, még ha előzőleg az Önök gyermekét érte esetleg sérelem.
8.3. Kapcsolattartás, az együttműködés lehetőségei a nevelőkkel

A szülőknek lehetőségük van rá – és igényeljük is –, hogy az óvodában folyó pedagógiai munka kialakításában a megfelelő fórumokon aktívan részt vegyenek, ötleteikkel segítsék elő a közös gondolkozást. Szükség van igazi, valós együttműködésre, nyitottságra és őszinteségre. Komolyabb probléma, konfliktus, ellentét esetén mindenképpen keressék fel az óvodapedagógust, ha ez sikertelen, az óvoda vezetőjét, és velük közösen próbálják megoldani a konkrét helyzetet.

Az együttműködés formái:

· szülői értekezletek
· nyílt napok, közös rendezvények,

· fogadóórák (vezetői, óvodapedagógusi)

· az óvodapedagógussal való rövid, esetenkénti megbeszélések.

· elektronikus napló (ovikréta) használata

Azokon a rendezvényeken, ahol szülők is részt vehetnek, a szülők a csoport irányítását nem vehetik át, mivel a tevékenységek szervezése és vezetése a pedagógusok feladata.

Szülői értekezleteken tájékoztatjuk a szülőket nevelési terveinkről, programjainkról és az aktualitásokról. Az értekezleteken gyermek nem vehet részt egyrészt a témák jellege miatt, másrészt azért, mert a gyermeket ez a tevékenység nem köti le, és játékával zavarja az értekezlet nyugalmát.

Kérjük a szülőket, hogy se a gyermekkel kapcsolatos, se magánjellegű beszélgetésekre az óvodapedagógust az óvodásokkal való foglalatossága közben hosszabb időre ne vonják el a csoporttól, mert az előidézheti a baleset kialakulását, és zavarhatja a nevelés folyamatát! A gyermekükkel kapcsolatban információt, tájékoztatást csak a gyermek saját óvodapedagógusaitól vagy a főigazgatótól kérjenek.

Minden szülő regisztrálhat az ovikréta elektronikus napló felületére, aminek a felhasználói nevét az igazgató adja ki figyelembe véve a GDPR szabályait.
9. Pedagógiai munka az óvodában, a jutalmazás és a fegyelmező intézkedések elvei, formái és alkalmazása
A gyermekek fejlődésével, napi történésekkel kapcsolatos információt kizárólag az óvodapedagógusok adhatják ki.
A gyermekek értékelése:

· a gyermekek optimális személyiségfejlődésének érdekében feladatunknak tekintjük a folyamatos megerősítést, a pozitívumok kiemelését, a dicséretet;
· tárgyi jutalomban nem részesítjük a gyermekeket;
· kerüljük a büntetést, de a szélsőséges viselkedést nem engedjük meg a csoportban, amennyiben az a többi gyermek biztonságérzetét vagy testi épségét veszélyezteti;
· többszöri határátlépés alkalmával más játéktevékenységet ajánlunk fel, vagy egy időre kivonjuk a gyermeket a játékból;
· ha a viselkedés olyannyira szélsőséges, hogy a többi gyermeket veszélyezteti, abban az esetben a csoporton kívül nyugtatjuk meg a gyermeket.

10. Egyéb, az intézmény biztonságát garantáló szabályok

Az óvoda bejáratán és kapuján lévő biztonsági zárakat az óvodás gyermekek nem használhatják még felnőtt kíséretében sem.
Az óvoda iránt érdeklődők igazgatói engedéllyel, a csoport életét nem zavarva tartózkodhatnak az épületben, illetve az udvaron.
Az intézményben kizárólag olyan reklámanyag, kiírás helyezhető el vezetői engedéllyel, amely a gyermekek, illetve a családok érdekeit pozitív módon szolgálja, illetve az óvoda profiljával, tevékenységével, működésével kapcsolatos. Elhelyezését az óvoda által kijelölt felelős végzi.
11. Az óvoda épületének hasznosítása egyéb célokra

Törvényi előírás, hogy az intézmény területén párt, politikai célú mozgalom vagy párthoz kötődő szervezet nem működhet, ilyen jellegű tevékenység nem folytatható.
12. A dohányzás szabályai

A törvényi előírások értelmében az óvoda teljes területén tilos a dohányzás.
Legitimációs záradék
A szülői szervezet képviselői a módosított Házirend tartalmát megismerték, véleményezték, egyetértési jogukat gyakorolták.

Nyíracsád, 2026.03.26.
                                                                                           Kertiné Czirják Mariann
                                                                                            szülői szervezet elnöke

,
Az Akácliget Óvoda és Bölcsőde nevelőtestülete a 2026.04.02-án megtartott értekezletén a z 1/2026. sz. határozatával elfogadta a módosított Házirendet.

A Házirend e naptól fogva hatályos, ezzel egy időben érvényét veszíti a 2025.09.01-jén életbe lépett korábbi Házirend.
Nyíracsád, 2026.04.02.
                                                                                                              Szemánné Lakatos Erika
                                                                                                                         főigazgató

